b'\n_START_ARTICLE_\nComuna Ion Roat\xc4\x83, Ialomi\xc8\x9ba\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 pe malul st\xc3\xa2ng al r\xc3\xa2ului Ialomi\xc8\x9ba, la circa 10\xc2\xa0km aval de Urziceni. Este str\xc4\x83b\xc4\x83tut\xc4\x83 de \xc8\x99oseaua na\xc8\x9bional\xc4\x83 DN2A care leag\xc4\x83 Urziceniul de Slobozia._NEWLINE_Prin comun\xc4\x83 trece \xc8\x99i calea ferat\xc4\x83 Urziceni-Slobozia, pe care este deservit\xc4\x83 de sta\xc8\x9bia Bro\xc8\x99teni.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Ion Roat\xc4\x83 se ridic\xc4\x83 la 3.752 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 3.726\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (85,07%), cu o minoritate de romi (12,13%). Pentru 2,61% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (97,23%). Pentru 2,64% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna nu exista \xc3\xaenc\xc4\x83. Pe teritoriul ei actual era organizat\xc4\x83 comuna Malu. Aceasta f\xc4\x83cea parte din plasa C\xc3\xa2mpul a jude\xc8\x9bului Ialomi\xc8\x9ba \xc8\x99i era format\xc4\x83 din satele Malu, Cioara \xc8\x99i Bro\xc8\x99tenii Vechi, cu o popula\xc8\x9bie total\xc4\x83 de 1092 de locuitori. \xc3\x8en comun\xc4\x83 func\xc8\x9bionau trei biserici \xc8\x99i trei \xc8\x99coli primare mixte, c\xc3\xa2te una din fiecare \xc3\xaen fiecare sat. \xc3\x8en 1925, Anuarul Socec consemneaz\xc4\x83 comuna Malu \xc3\xaen plasa Urziceni a aceluia\xc8\x99i jude\xc8\x9b, cu satele Bro\xc8\x99tenii Vechi, Butoiu, Cioara, Malu, Principesa Maria \xc8\x99i c\xc4\x83tunul Fundu-Cras\xc4\x83u, av\xc3\xa2nd 3156 de locuitori. Aceea\xc8\x99i surs\xc4\x83 arat\xc4\x83 c\xc4\x83 \xc3\xaentre timp ap\xc4\x83ruse \xc8\x99i comuna Bro\xc8\x99teni, prin separarea satului Bro\xc8\x99teni (fost Bro\xc8\x99tenii Noi) de fosta comun\xc4\x83 Bela; comuna Bro\xc8\x99teni avea 1426 de locuitori. \xc3\x8en 1931, comuna Malu s-a separat \xc3\xaen dou\xc4\x83 comune: Malu, cu satele Malu \xc8\x99i Butoiu; \xc8\x99i Principesa-Maria cu satele Bro\xc8\x99tenii Vechi, Cioara \xc8\x99i Principesa Maria._NEWLINE_Dup\xc4\x83 instaurarea regimului comunist, comuna Principesa Maria a luat numele de Ion Roat\xc4\x83, iar comuna Bro\xc8\x99teni s-a desfiin\xc8\x9bat, satul Bro\xc8\x99teni trec\xc3\xa2nd la comuna Ion Roat\xc4\x83. \xc3\x8en 1950, comuna Ion Roat\xc4\x83 a intrat \xc3\xaen compunerea raionului Urziceni din regiunea Ialomi\xc8\x9ba, apoi (dup\xc4\x83 1952) din regiunea Ploie\xc8\x99ti \xc8\x99i (dup\xc4\x83 1956) din regiunea Bucure\xc8\x99ti. \xc3\x8en 1964, satul Cioara a luat numele de Colinele. C\xc3\xa2nd s-a revenit la organizarea administrativ\xc4\x83 pe jude\xc8\x9be, comuna a fost arondat\xc4\x83 jude\xc8\x9bului Ilfov; tot atunci, satele Colinele \xc8\x99i Bro\xc8\x99tenii Vechi au fost desfiin\xc8\x9bate \xc8\x99i incluse \xc3\xaen satul Ion Roat\xc4\x83. \xc3\x8en urma unei reorganiz\xc4\x83ri administrative regionale efectuate \xc3\xaen 1981, comuna a revenit la jude\xc8\x9bul Ialomi\xc8\x9ba.\n_START_SECTION_\nMonumente istorice\n_START_PARAGRAPH_\n\xc3\x8en comuna Ion Roat\xc4\x83 se afl\xc4\x83 curtea familiei Zappa, monument istoric de arhitectur\xc4\x83 de interes na\xc8\x9bional, ce cuprinde curtea familiei, un fragment din zidul de incint\xc4\x83 \xc8\x99i cavoul familiei (ultimul clasificat ca monument funerar sau memorial); ansamblul dateaz\xc4\x83 din 1857. Un alt monument de arhitectur\xc4\x83 de interes na\xc8\x9bional din acela\xc8\x99i sat este biserica \xe2\x80\x9eSf\xc3\xa2ntul Nicolae\xe2\x80\x9d, care dateaz\xc4\x83 din 1854._NEWLINE_\xc3\x8en rest, \xc3\xaen comun\xc4\x83 mai exist\xc4\x83 trei alte obiective incluse \xc3\xaen lista monumentelor istorice din jude\xc8\x9bul Ialomi\xc8\x9ba ca monumente de interes local. Dou\xc4\x83 sunt siturile arheologice de la Ion Roat\xc4\x83 (unul cuprinz\xc3\xa2nd o a\xc8\x99ezare neolitic\xc4\x83 \xc8\x99i alta din perioada Lat\xc3\xa8ne, \xc8\x99i un al doilea, aflat \xe2\x80\x9ela Muche\xe2\x80\x9d, cuprinz\xc3\xa2nd o a\xc8\x99ezare din perioada Lat\xc3\xa8ne \xc8\x99i una medieval\xc4\x83 timpurie din secolele al IX-lea\xe2\x80\x93al XI-lea). Un al treilea obiectiv este clasificat ca monument de arhitectur\xc4\x83, \xc8\x99i este constituit de \xc8\x99coala veche din satul Bro\xc8\x99teni.'